**Vedlegg B: Eksempler på krav for selskap på «Aktivt» nivå**

**Kvalifikasjonsfasen**

HMS-krav i kvalifikasjonsfasen skal uttrykke minimumskrav knyttet til leverandørens HMS-kvalifikasjoner for deltagelse i konkurransen, og bør være relativt enkle for leverandøren å forholde seg til.

Følgende er eksempel på tekst som kan legges inn i forespørselsdokumentet for kvalifisering av tilbydere, sammen med tips til hvordan de ulike kravene bør evalueres:

|  |  |  |  |
| --- | --- | --- | --- |
| **Krav** | **Krav til dokumentasjon** |  | **Evalueringstips**  **(for internt bruk)** |
| Leverandøren skal ha et HMS-styringssystem ihht. gjeldende lovkrav | Leverandøren skal vedlegge innholds­fortegnelsen til sitt HMS-styringssystem | Manglende dokumentasjon medfører avvisning, leverandøren blir ikke kvalifisert. |
| Leverandøren skal ha en HMS-policy | Leverandøren skal vedlegge sin HMS-policy | Manglende dokumentasjon medfører avvisning, leverandøren blir ikke kvalifisert. |
| Leverandøren skal ha et system for rapportering og behandling av uønskede hendelser | Leverandøren skal vedlegge HMS-tall/statistikk for de siste tre år | Manglende dokumentasjon medfører avvisning, leverandøren blir ikke kvalifisert. |

**Anskaffelsens kravspesifikasjon**

Kravspesifikasjonen skal inneholde de krav som stilles til egenskapene ved varene/tjenestene som anskaffes. Kravene kan formuleres som skal-krav og bør-krav avhengig av hvorvidt kravene er å anse som absolutte eller ikke. Kravene må knytte seg til det konkrete som anskaffes, og ikke generelt til leverandøren som sådan.

Følgende er eksempel på tekst som kan legges inn i anskaffelsens kravspesifikasjon, sammen med tips til hvordan de ulike kravene bør evalueres:

|  |  |  |  |
| --- | --- | --- | --- |
| **Krav** | **Krav til dokumentasjon** |  | **Evalueringstips**  **(for internt bruk)** |
| Leverandøren/tilbudt personell skal ha nødvendige sertifikater og tillatelser relevant for å gjennomføre oppdraget slik det er beskrevet i konkurransegrunnlaget. | Leverandøren må bekrefte at kravet er oppfylt.  Det anbefales at man ikke behøver å legge ved ytterligere dokumentasjon på oppfyllelse av kravet i tilbudet. | Kravet er angitt som et skal-krav og leverandører som ikke oppfyller kravet skal avvises.  Bør kontrolleres i gjennomføringsfasen, ref. krav til oppfølging. |
| Leverandøren kan ikke, uten oppdragsgivers skriftlige samtykke, ha flere enn to ledd underleverandører i kjede under seg.  [Vurder om prosjektet ønsker å begrense dette til kun ett ledd.] | Leverandøren må bekrefte at kravet er oppfylt.  Leverandøren skal angi hvilke underleverandører som vil bli benyttet. | Kravet er angitt som et skal-krav og leverandører som ikke oppfyller kravet skal avvises. |

|  |  |  |  |
| --- | --- | --- | --- |
| **Krav** | **Krav til dokumentasjon** |  | **Evalueringstips**  **(for internt bruk)** |
| Tilbudt personell skal ha minimum X års erfaring fra tilsvarende prosjekter  eller  Tilbudt personell skal ha erfaring fra minimum X tilsvarende prosjekter. | Leverandøren må bekrefte at kravet er oppfylt.  Leverandøren skal angi tilbudt personells erfaring fra tilsvarende prosjekter. |  | Kravet er angitt som et skal-krav og leverandører som ikke oppfyller kravet skal avvises. |
| Arbeidsspråket i prosjektet er norsk, og minimum 1 av tilbudt personell skal beherske norsk skriftlig og muntlig på nivå X i henhold til språknivåskalaen i det europeiske rammeverket for språk (CEFR):  A1 - Nybegynner  A2 - Litt øvet  B1 – Mellomnivå  B2 – Høyere mellomnivå  C1 – Høyere nivå  C2 - Perfeksjonering    Dersom deler av tilbudt personell ikke behersker norsk, skal leverandøren sørge for at nødvendige instruksjoner og dokumenter er oversatt til nødvendig språk. | Leverandøren må bekrefte at kravet er oppfylt.  Leverandøren skal angi tilbudt personells språkkunnskaper i henhold til CEFR-skalaen.  Språkkunnskap skal fremgå av CV. | Kravet er angitt som et skal-krav og leverandører som ikke oppfyller kravet skal avvises. |

**Tildelingskriterier**

Tildelingskriterier er konkurransekriteriene som oppdragsgiver skal vurdere tilbudene etter. For at oppdragsgiver skal kunne evaluere tilbudene på HMS-relaterte forhold og la graden av kvalitet på dette ha betydning for valget av tilbud, må oppdragsgiver inkludere kriterier til HMS i konkurransens tildelingskriterier.

På «aktivt» nivå er man trolig avhengig av spesialistkompetanse innen HMS for å kunne gjøre en god evaluering av tilbudene.

Følgende er eksempel på tekst som kan legges inn i tildelingskriteriene, sammen med tips til hvordan de ulike kravene bør evalueres. Husk at kravene må være relatert til leveransen.

|  |  |  |  |
| --- | --- | --- | --- |
| **Krav** | **Krav til dokumentasjon** |  | **Evalueringstips**  **(for internt bruk)** |
| Det er ønskelig at leverandøren har et godt HMS-system som er relevant for oppdraget. | En beskrivelse av HMS-systemet til leverandøren.  Beskrivelsen bør som et minimum inkludere innholdsfortegnelse og en kort forklaring til hva de ulike delene inneholder, samt en kort forklaring til hvordan systemet brukes og hvordan det er tilgjengelig for de ansatte. | I evalueringen av HMS-systemet ønsker oppdragsgiver å se at følgende elementer er håndtert i systemet til leverandøren[[1]](#footnote-1):   * Ledelsens forpliktelser og ansvar * Policy, standarder og mål for HMS * Organisasjon, ressurser og kompetanse * Interessenter og kunder * Risikovurdering og -styring * Anleggsutforming og -integritet * Planer og prosesser * Utføring av aktiviteter * Overvåking, rapportering og læring * Sikring, gjennomgang og forbedring   Basert på beskrivelsen av systemene vil det gjøres en rangering av tilbyderne. |

|  |  |  |  |
| --- | --- | --- | --- |
| **Krav** | **Krav til dokumentasjon** |  | **Evalueringstips**  **(for internt bruk)** |
| Det er ønskelig at teamet som skal gjennomføre oppdraget har bred og god erfaring fra tilsvarende oppdrag. | CV-er til tilbudt personell. | Her kan oppdragsgiver evaluere både lengden og kvaliteten på den erfaringen som er dokumentert.  Kan f.eks. bruke antall relevante prosjekter som parameter, eller bruke årsklasser for antall år med relevant erfaring i teamet (f.eks. <5 år, 5-10 år, 10-20 år, >20 år) |
| Det er ønskelig at tilbudt personell har god HMS-kompetanse | Dokumentasjon av tilbudt personells HMS-kompetanse, for eksempel gjennom CV | Her kan oppdragsgiver evaluere kvaliteten på HMS-kompetansen som er dokumentert. Kompetanse kan omfatte både utdanning og erfaring. |
| Det er ønskelig med et godt system for innrapportering og håndtering av ulykker og uønskede hendelser som kan inntreffe i oppdraget og at dette systemet gir underlag for forbedringer innen HMS | Leverandørene skal vise frem sin ulykkes- og rapporteringsstatistikk for de siste 3 årene. De skal bruke sitt eget format og vise hva de selv rapporterer, dvs. skal ikke behøve å tilpasse dette til oppdragsgiveren. | Her er det ikke de reelle tallene på ulykker osv. som er det viktigste, og man behøver ikke å gjøre en direkte sammenligning av tallene fra leverandørene. Det er viktigere å fokusere på de to følgende forhold i evalueringen:    - At leverandøren har et bevisst forhold til hva de rapporterer, og at de måleparameterne de bruker er fornuftige ift. deres virksomhet (ref. også det de har løftet frem i sin HMS-policy).  - At man kan se en positiv utvikling, både i rapporteringsgrad (flere rapporter av RUH-er) og ulykker (færre, mindre alvorlige, etc.). Evt. at man har en forklaring til hvorfor utviklingen ikke går i riktig retning.    På bakgrunn av disse to elementene kan man sammenligne tilbyderne og gjøre en rangering mellom dem. |

I evalueringen er det viktig at man gjør en rangering av leverandørene ut fra hvert enkelt tildelingskriterium. Det rangeringssystem man bruker må henge sammen med hvordan man evaluerer andre elementer (økonomi, kvalitet, miljø, etc.). Det anbefales at man forsøker å bruke skalaen godt når det rent faktisk er en forskjell i kvalitet på det som er levert inn av dokumentasjon.

**Kontraktsvilkår**

Oppdragsgiver plikter å fastsette hvilke kontraktsvilkår som skal gjelde for anskaffelsen. Kontraktsvilkårene skal fordele risiko og angi partenes ansvar og forpliktelser i avtaleperioden.

Eksempler på krav som kan stilles i kontrakten:

* Leverandøren skal til enhver tid oppfylle de gjeldende lover og regler gjeldende HMS, inkl. forskrift om internkontroll.
* Leverandøren må sørge for at krav om at overholdelse av forskriftsfestede HMS-regler videreføres til leverandørens underleverandører og andre støttende virksomheter som deltar i leveransen.
* Leverandøren og det personellet som er tilbudt skal ha de nødvendige sertifikater og tillatelser for å kunne gjennomføre oppdraget slik det er beskrevet i tilbudet.
* Leverandør skal følge de til enhver tid gjeldende sikkerhetsreglene på arbeidsplassene.
* Leverandøren skal rapportere til oppdragsgiver alle uhell og uønskede hendelser, samt forhold som kan medføre skade på person, eiendom og miljø som inntreffer i forbindelse med gjennomføringen av oppdraget.
* Leverandører plikter å medvirke til eventuelle revisjoner og inspeksjoner av leverandørens HMS-styring.
* Oppdragsgiver skal ha adgang til gjennomføring av vernerunder, inspeksjoner, besiktigelser og andre former for ettersyn av HMS-arbeidet hos leverandøren, inklusive eventuelle granskninger etter ulykker eller uønskede hendelser. Tilsvarende må leverandør kunne gjøre det samme hos sine underleverandører.
* Leverandøren plikter å levere en månedsrapport for HMS gjennom hele kontraktsperioden.

*Det er også viktig at alle absoluttkrav som er stilt i kvalifikasjonsfasen, kravspesifikasjonen og tildelingskriteriene er en del av kontrakten.*

Eksempler på mulige sanksjoner som kan inntas i kontrakten:

* Stopp i prosjektet inntil forholdet er bragt i orden. Kan f.eks. være aktuelt om det mangler nødvendige sertifikater, tillatelser e.l. for det arbeidet som skal gjøres.
* Bortvisning av personell fra arbeidsplassen. Kan f.eks. være aktuelt om personell ikke følger gjeldende regler på arbeidsplassen, ref. f.eks. riktig bruk av verneutstyr, respekt for avsperringer, m.m.
* Ta fra personer adgangstillatelse eller sikkerhetskort. Kan være aktuelt ved alvorlige brudd på sikkerhetsregler eller i påvente av at en granskning gjennomføres, m.m..
* Utbytting av personell i oppdraget. Kan f.eks. være aktuelt ved gjentagende brudd på regler på arbeidsplassen.
* Bøter eller dagbøter. Kan f.eks. være aktuelt om nødvendig sikkerhetsdokumentasjon ikke er tatt frem/levert i henhold til tidsfrister/milepæler i oppdraget.
* Oppsigelse av kontrakt. Kan f.eks. være aktuelt ved gjentatte kontraktsbrudd og hvor leverandør ikke har bragt forholdene i orden.
* Anmeldelse til politi eller myndigheter. Vil være aktuelt om det avdekkes alvorlige brudd på lover og regler hos leverandøren.

**Oppfølging av kontrakt**

På aktivt nivå anbefales følgende metoder for oppfølging av HMS-krav i kontraktsperioden. Merk at det må finnes åpning i kontraktsteksten for det valg man gjør av oppfølgingsmetode(r).

* HMS skal være et tema i prosjektmøtene mellom oppdragsgiver og leverandør.
* Oppdragsgiver vil følge opp innrapporteringen av ulykker og uønskede hendelser og evt. iverksette en egen granskning ved behov.
* Månedsrapporteringen av HMS følges opp av oppdragsgiver, og utfyllende informasjon og evt. møter kan bli aktuelle ved manglende rapportering eller om man ser behov pga. innholdet i rapporteringen.
* Oppdragsgiver skal kunne gjennomføre besiktigelser, inspeksjoner, vernerunder og/eller eksterne tilsyn i hele kontraktsperioden. Slike aktiviteter kan både gjøres som del av prosjektplanen, men også på bakgrunn av spesielle situasjoner eller ved bekymringsmeldinger.  
  [Hva som evt. gjøres er avhengig av leveransen, varigheten, bedømt behov for oppfølging av leverandør, etc.]

Om oppfølgingen viser brudd på kontraktsbetingelser kan oppdragsgiver benytte seg av de sanksjonsmuligheter som er lagt inn i kontrakten, se kapittel for Kontraktsvilkår.

1. Elementene som er listet her er de samme som brukes i flere andre bransjer, og er også elementer som brukes av Achilles i vurderingen av HMS-systemer i deres revisjoner. For mer informasjon om elementene og hvordan de kan vurderes anbefaler vi å se i NORSOK S-WA-006N:2018, som brukes av olje- og gassindustrien. [↑](#footnote-ref-1)